**Strâmtoare**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e cuvântul alb pe buze

Alungat din bolta minții

Între nori și între frunze

Să-l audă ne-cuminții.

Tăceri aleargă cu ochi goi

Seninul să boteze crud

Spălat în beznă de noroi

Când soarele se zbate nud.

Loc destul e în strâmtoare

Sfinții dorm lângă păcate

Iele fug după o floare

Ruginită-n frunți pătate.

Mintea îmi strigă orbește

Răsucind în umăr vină

Că sub cer ploaia sticlește

Între cuie și lumină.